
Phileas Fogg és ric i viu a Londres. No se sap d’on ve la seva fortuna ni se li coneix cap professió; li interessa molt la geografia, això sí. No està casat ni té fills i no fa l’efecte que li sàpiga greu. Tot i que viu en un petit palau, mai no hi convida ningú. Ningú l’ha vist fora de Londres, ni de visita ni d’excursió. Parla poc i no es posa mai nerviós. Com a bon gentleman, li agrada la correcció en el comportament, però és obsessiu amb la puntualitat i l’exactitud en general: avui mateix ha acomiadat el majordom perquè li ha dut l’aigua per afaitar-se a vint-i-nou graus en comptes de trenta. A la vida, les coses van i vénen, fins i tot els majordoms, i el nou és un jove francès anomenat Jean Passepartout. En aquest moment, tot i que res no ens ho fa pensar, és a punt de començar una gran aventura.

Fogg va cada dia al Reform Club, com qui va a la feina. Passa l’estona, de les dotze del migdia a les dotze de la nit, al costat d’amics que són banquers, industrials, enginyers i, fins i tot, un dels administradors del Banc d’Anglaterra. Allà, envoltats de cortines de vellut i fum de tabac, asseguts en butaques de pell, mengen, juguen a cartes, llegeixen i, sobretot, xerren; avui, del robatori al Banc d’Anglaterra, sospiten que a mans d’un aristòcrata curt de diners. –No l’enxamparan mai, aquest lladre –opina un dels amics de Fogg–. El món és massa gran.–No tant, no tant... Gràcies als nous mitjans de transport i segons uns càlculs recents, es pot donar la volta al món en només 80 dies –assegura Fogg.Com que no el creuen, Fogg, seriós com sempre, els repta:–Senyors, em jugo vint mil lliures que faré la volta al món en 80 dies.I li accepten l’aposta.

